4.5.2023 г.
BG
Официален вестник на Европейския съюз
L 118/65
ПРИЛОЖЕНИЕ IV
Приложение IV (ЧАСТ ATCO.MED) към Регламент (ЕС) 2015/340 се изменя, както следва: 1.
В точка ATCO.MED.A.005 буква а) се заменя със следното: „а) издаването, валидността, потвърждаването на валидността и подновяването на свидетелството за медицинска годност, изисквано за упражняване на правата по свидетелство за правоспособност на ръководител на полети или по свидетелство за правоспособност на ученик-ръководител на полети; и“. 2.
В точка ATCO.MED.A.020 буква б) се заменя със следното: „б) В допълнение към изискванията, определени в буква а), притежателите на свидетелство за медицинска годност клас 3 трябва незабавно да потърсят авиомедицинска консултация, преди да упражнят правата по своето свидетелството за правоспособност, когато: 1) са били подложени на хирургична операция или инвазивна процедура; 2) са започнали редовно да употребяват някакъв медикамент; 3) са претърпели значителна телесна повреда, водеща до неспособност да упражняват правата по свидетелството за правоспособност; 4) са прекарали сериозно заболяване, водещо до неспособност да упражняват правата по свидетелството за правоспособност; 5) са наясно, че са бременни; 6) са постъпили в болница или медицинска клиника; 7) за първи път им се налага да ползват лещи за корекция на зрението.
В тези случаи авиомедицинският център или упълномощеният преглеждащ лекар оценява медицинската годност на притежателя на свидетелството за правоспособност или на ученик-ръководителя на полети и решава дали той е годен да започне отново да упражнява правата си.“ 3.
В точка ATCO.MED.A.030 буква а) се заменя със следното: „а) Заявителите и притежателите на свидетелство за правоспособност на ръководител на полети или на свидетелство за правоспособност на ученик-ръководител на полети трябва да притежават свидетелство за медицинска годност клас 3, освен когато правата се упражняват в среда на синтетични средства за обучение.“